title: Deċiżjoni tal-Kunsill (UE) 2019/134 tal-21 ta' Jannar 2019 dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar l-emenda tal-Anness IX (Servizzi Finanzjarji) tal-Ftehim ŻEE (Test b'rilevanza għaż-ŻEE.)

text:
                  29.1.2019

                  MT

                  Il-Ġurnal Uffiċjali tal-Unjoni Ewropea

                  L 25/19

         DEĊIŻJONI TAL-KUNSILL (UE) 2019/134
         tal-21 ta' Jannar 2019
         dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar l-emenda tal-Anness IX (Servizzi Finanzjarji) tal-Ftehim ŻEE
         (Test b'rilevanza għaż-ŻEE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 114 flimkien mal-Artikolu 218(9) tiegħu,
         Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Ftehim dwar iż-Żona Ekonomika Ewropea (2) (“il-Ftehim ŻEE”) daħal fis-seħħ fl-1 ta' Jannar 1994.

                     (2)

                     Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, fost l-oħrajn, l-Anness IX għal dak il-Ftehim, li fih dispożizzjonijiet dwar is-servizzi finanzjarji.

                     (3)

                     Ir-Regolament (UE) Nru 909/2014 tal-Parlament Ewropew u tal-Kunsill (3) irid jiġi inkorporat fil-Ftehim ŻEE.

                     (4)

                     Għalhekk, l-Anness IX tal-Ftehim ŻEE jenħtieġ li jiġi emendat skont dan.

                     (5)

                     Għaldaqstant, jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta' deċiżjoni mehmuż,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta tal-Anness IX (Servizzi Finanzjarji) għall-Ftehim ŻEE, għandha tkun ibbażata fuq l-abbozz ta' deċiżjoni tal-Kumitat Konġunt taż-ŻEE mehmużin ma' din id-Deċiżjoni.

            Artikolu 2
            Din id-deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, il-21 ta' Jannar 2019.

                  Għall-Kunsill

                  Il-President

               F. MOGHERINI

            (1)  ĠU L 305, 30.11.1994, p. 6.

            (2)  ĠU L 1, 3.1.1994, p. 3.

            (3)  Ir-Regolament (UE) Nru 909/2014 tal-Parlament Ewropew u tal-Kunsill tat-23 ta' Lulju 2014 dwar titjib fis-saldu tat-titoli fl-Unjoni Ewropea u dwar depożitorji ċentrali tat-titoli u li jemenda d-Direttivi 98/26/KE u 2014/65/UE u r-Regolament (UE) Nru 236/2012 (ĠU L 257, 28.8.2014, p. 1).

            ABBOZZ
            DEĊIŻJONI TAL-KUMITAT KONĠUNT TAŻ-ŻEE Nru …
            ta'…
            li temenda l-Anness IX (Servizzi Finanzjarji) għall-Ftehim ŻEE
            IL-KUMITAT KONĠUNT TAŻ-ŻEE,
            Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b'mod partikolari l-Artikolu 98 tiegħu,
            Billi:

                        (1)

                        Ir-Regolament (UE) Nru 909/2014 tal-Parlament Ewropew u tal-Kunsill tat-23 ta' Lulju 2014 dwar titjib fis-saldu tat-titoli fl-Unjoni Ewropea u dwar depożitorji ċentrali tat-titoli u li jemenda d-Direttivi 98/26/KE u 2014/65/UE u r-Regolament (UE) Nru 236/2012 (1), kif ikkoreġut mill-ĠU L 349, 21.12.2016, p. 8, irid jiġi inkorporat fil-Ftehim ŻEE.

                        (2)

                        Għalhekk, jenħtieġ li l-Anness IX tal-Ftehim ŻEE jiġi emendat skont dan,

                  ADOTTA DIN ID-DEĊIŻJONI:

               Artikolu 1
               L-Anness IX għall-Ftehim ŻEE għandu jiġi emendat kif ġej:

                           1.

                           L-inċiż li ġej jiżdied fil-punti 16b (id-Direttiva 98/26/KE tal-Parlament Ewropew u tal-Kunsill) u 31ba (id-Direttiva 2014/65/UE tal-Parlament Ewropew u tal-Kunsill):

                                       “—

                                          32014 R 0909: ir-Regolament (UE) Nru 909/2014 tal-Parlament Ewropew u tal-Kunsill tat-23 ta' Lulju 2014 (ĠU L 257, 28.8.2014, p. 1), kif ikkoreġut mill-ĠU L 349, 21.12.2016, p. 8.”

                           2.

                           Dan li ġej jiżdied mal-punt 29f (ir-Regolament (UE) Nru 236/2012 tal-Parlament Ewropew u tal-Kunsill):
                           “, kif emendat bi:

                                       —

                                          32014 R 0909: ir-Regolament (UE) Nru 909/2014 tal-Parlament Ewropew u tal-Kunsill tat-23 ta' Lulju 2014 (ĠU L 257, 28.8.2014, p. 1), kif ikkoreġut mill-ĠU L 349, 21.12.2016, p. 8.”

                           3.

                           Il-punt li ġej jiddaħħal wara l-punt 31bea (ir-Regolament ta' Implimentazzjoni tal-Kummissjoni (UE) Nru 594/2014):

                                       “31bf.

                                          32014 R 0909: ir-Regolament (UE) Nru 909/2014 tal-Parlament Ewropew u tal-Kunsill tat-23 ta' Lulju 2014 dwar titjib fis-saldu tat-titoli fl-Unjoni Ewropea u dwar depożitorji ċentrali tat-titoli u li jemenda d-Direttivi 98/26/KE u 2014/65/UE u r-Regolament (UE) Nru 236/2012 (ĠU L 257, 28.8.2014, p. 1), kif ikkoreġut mill-ĠU L 349, 21.12.2016, p. 8.
                                       Id-dispożizzjonijiet ta' dan ir-Regolament għandhom, għall-finijiet ta' dan il-Ftehim, jinqraw bl-adattamenti li ġejjin:

                                                   (a)

                                                   Minkejja d-dispożizzjonijiet tal-Protokoll 1 ta' dan il-Ftehim, u sakemm ma jkunx provdut mod ieħor f'dan il-Ftehim, it-termini “Stat(i) Membru/i” u “awtoritajiet kompetenti” għandhom jinftiehmu li jinkludu, apparti t-tifsira tagħhom fir-Regolament, l-Istati tal-EFTA u l-awtoritajiet kompetenti tagħhom, rispettivament.

                                                   (b)

                                                   Ir-referenzi għal “membri tas-SEBĊ” jew għal “banek ċentrali” għandha tinftiehem li tinkludi, apparti t-tifsira tagħhom fir-Regolament, il-banek ċentrali nazzjonali tal-Istati tal-EFTA.

                                                   (c)

                                                   Il-Liechtenstein jista' jħalli lil CSDs ta' pajjiż terz li diġà jipprovdu servizzi msemmija fl-Artikolu 25(2) lil intermedjarji finanzjarji fil-Liechtenstein jew li diġà stabbilew fergħa fil-Liechtenstein, ikomplu jipprovdu s-servizzi msemmija fl-Artikolu 25(2) għal perjodu li ma jaqbiżx ħames (5) snin wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta' … [din id-Deċiżjoni].

                                                   (d)

                                                   Fl-Artikolu 1(3), il-kliem “tad-dritt tal-Unjoni” huma sostitwiti bil-kliem “tal-Ftehim taż-ŻEE”.

                                                   (e)

                                                   Fl-Artikolu 12(3), il-kliem “il-muniti tal-Unjoni” għandhom jiġu sostitwiti bil-kliem “il-muniti uffiċjali tal-Partijiet Kontraenti tal-Ftehim ŻEE”.

                                                   (f)

                                                   fl-Artikolu 13 u fl-ewwel subparagrafu tal-Artikolu 14(1), il-kliem “, l-Awtorità ta' Sorveljanza tal-EFTA” għandu jiddaħħal wara l-kliem “l-awtoritajiet rilevanti”;

                                                   (g)

                                                   Fl-Artikoli 19(3), 33(3), 49(4), 52(2) u 53(3), il-kliem “ESMA, li” għandu jiġi sostitwit bil-kliem “ESMA. ESMA jew, skont il-każ, Awtorità ta' Sorveljanza tal-EFTA”.

                                                   (h)

                                                   Fl-Artikolu 24(5):

                                                               (i)

                                                               fl-ewwel u t-tieni subparagrafi, il-kliem “u, f'każijiet li jikkonċernaw l-Istati tal-EFTA, l-Awtorità ta' Sorveljanza tal-EFTA” għandu jiddaħħal wara l-kelma “ESMA”;

                                                               (ii)

                                                               fit-tielet subparagrafu, il-kliem “ESMA, li” għandu jiġi sostitwit bil-kliem “ESMA. ESMA jew, kif ikun il-każ, l-Awtorità ta' Sorveljanza tal-EFTA”.

                                                   (i)

                                                   Fl-Artikolu 34(8), il-kliem “tar-regoli tal-Unjoni dwar il-kompetizzjoni” għandu jiġi sostitwit bil-kliem “tar-regoli dwar il-kompetizzjoni applikabbli skont il-Ftehim ŻEE”.

                                                   (j)

                                                   Fl-Artikolu 38(5), il-kliem, “fis-17 ta' Settembru 2014” għandu jiġi sostitwit bil-kliem “qabel id-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta' … [din id-deċiżjoni]”.

                                                   (k)

                                                   Fl-Artikoli 49(1), fir-rigward tal-Istati tal-EFTA, il-kliem “sat-18 ta' Diċembru 2014” għandu jsir “fi żmien tliet xhur mid-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru…/… ta'… [din id-deċiżjoni]”;

                                                   (l)

                                                   Fl-Artikolu 55:

                                                               (i)

                                                               fil-paragrafi 5 u 6, il-kliem “liġi tal-Unjoni” għandu jiġi sostitwit bil-kliem “Ftehim taż-ŻEE”.

                                                               (ii)

                                                               fil-paragrafu 6, il-kliem “jew l-Awtorità ta' Sorveljanza tal-EFTA, kif ikun il-każ,” għandu jiddaħħal wara l-kelma “ESMA”.

                                                   (m)

                                                   Fl-Artikoli 58(3) u 69(1), fir-rigward tal-Istati tal-EFTA, il-kliem “sas-16 ta' Diċembru 2014” għandu jsir “fi żmien tliet xhur mid-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru…/… ta'… [din id-deċiżjoni]”;

                                                   (n)

                                                   Fl-Artikoli 61(1), fir-rigward tal-Istati tal-EFTA, il-kliem “sat-18 ta' Settembru 2016” għandu jsir “fi żmien sena mid-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru…/… ta'... [din id-deċiżjoni]”.

                                                   (o)

                                                   Fl-Artikolu 69(2) u (5), fir-rigward tal-Istati tal-EFTA, il-kliem “fiż-ŻEE” għandu jiddaħħal wara l-kliem “tad-dħul fis-seħħ”.

                                                   (p)

                                                   Fl-Artikolu 76, fir-rigward tal-Istati tal-EFTA:

                                                               (i)

                                                               fil-paragrafi 4, 5 u 6, il-kliem “tad-deċiżjoni tal-Kumitat Konġunt taż-ŻEE li tkun tinkludi” għandu jiddaħħal wara l-kliem “dħul fis-seħħ”;

                                                               (ii)

                                                               fil-paragrafu 5, il-kliem “sat-13 ta' Ġunju 2017” huwa sostitwit bil-kliem “fi żmien sitt xhur mid-data tad-dħul fis-seħħ tad-deċiżjoni tal-Kumitat Konġunt taż-ŻEE li tinkludi d-Direttiva 2014/65/UE u r-Regolament (UE) Nru 600/2014”;

                                                               (iii)

                                                               fil-paragrafu 7, il-kliem “it-3 ta' Jannar 2017” għandu jsir “dawn l-atti japplikaw fiż-ŻEE”.”

               Artikolu 2
               It-testi tar-Regolament (UE) Nru 909/2014, kif ikkoreġuti mill-ĠU L 349, 21.12.2016, p. 8, bil-lingwa Iżlandiża u b'dik Norveġiża, li ser jiġu ppubblikati fis-Suppliment dwar iż-ŻEE ta' Il-Ġurnal Uffiċjali tal-Unjoni Ewropea, għandhom ikunu awtentiċi.

               Artikolu 3
               Din id-Deċiżjoni għandha tidħol fis-seħħ fi […], bil-kundizzjoni li jkunu saru n-notifiki kollha skont l-Artikolu 103(1) tal-Ftehim taż-ŻEE (*1).

               Artikolu 4
               Din id-Deċiżjoni għandha tiġi ppubblikata fit-Taqsima taż-ŻEE ta' Il-Ġurnal Uffiċjali tal-Unjoni Ewropea, u fis-Suppliment tiegħu dwar iż-ŻEE.

               Magħmul fi Brussell,

                     Għall-Kumitat Konġunt taż-ŻEE

                     Il-President

                     Is-Segretarji tal-Kumitat Konġunt taż-ŻEE

               (1)  ĠU L 257, 28.8.2014, p. 1.

               (*1)  [Ma huwa indikat l-ebda rekwiżit kostituzzjonali.] [Hemm indikati rekwiżiti kostituzzjonali.]


title: Deċiżjoni tal-Kunsill (UE) 2019/232 tas-16 ta' Lulju 2018 li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitat tat-Tmexxija Reġjonali tal-Komunità tat-Trasport fir-rigward tal-adozzjoni tar-regoli ta' proċedura ta' dak il-kumitat

text:
                  8.2.2019

                  MT

                  Il-Ġurnal Uffiċjali tal-Unjoni Ewropea

                  L 37/113

         DEĊIŻJONI TAL-KUNSILL (UE) 2019/232
         tas-16 ta' Lulju 2018
         li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitat tat-Tmexxija Reġjonali tal-Komunità tat-Trasport fir-rigward tal-adozzjoni tar-regoli ta' proċedura ta' dak il-kumitat
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91 u l-Artikolu 100(2), flimkien mal-Artikolu 218(9), tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     It-Trattat li jistabbilixxi l-Komunità tat-Trasport (“it-TCT”) ġie ffirmat mill-Unjoni skont id-Deċiżjoni tal-Kunsill (UE) 2017/1937 (1).

                     (2)

                     F'konformità mal-Artikolu 41(3) tat-TCT, it-TCT japplika b'mod proviżorju bejn l-Unjoni, ir-Repubblika tal-Albanija, il-Bożnija-Ħerzegovina u l-Kosovo (*1) mid-9 ta' Ottubru 2017, u bejn dawk il-Partijiet u r-Repubblika tas-Serbja mid-29 ta' Novembru 2017.

                     (3)

                     Taħt l-Artikolu 24(5) tat-TCT, il-Kumitat tat-Tmexxija Reġjonali tal-Komunità tat-Trasport (“il-Kumitat tat-Tmexxija”) għandu jadotta r-regoli ta' proċedura tiegħu stess.

                     (4)

                     Huwa xieraq li tiġi stabbilita l-pożizzjoni li għandha tiġi adottata f'isem l-Unjoni Ewropea fil-Kumitat tat-Tmexxija fir-rigward tal-adozzjoni tar-regoli ta' proċedura ta' dak il-kumitat, peress li d-deċiżjoni fir-rigward ta' dawk ir-regoli ser tkun vinkolanti fuq l-Unjoni.

                     (5)

                     Il-pożizzjoni tal-Unjoni fil-Kumitat tat-Tmexxija għandha għalhekk tkun ibbażata fuq l-abbozz ta' Deċiżjoni li jinsab mehmuż,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tiġi adottata f'isem l-Unjoni fil-Kumitat tat-Tmexxija Reġjonali tal-Komunità tat-Trasport (“il-Kumitat tat-Tmexxija”) għandha tkun ibbażata fuq l-abbozz ta' Deċiżjoni tal-Kumitat tat-Tmexxija li jinsab mehmuż ma' din id-Deċiżjoni.
            Ir-rappreżentanti tal-Unjoni fil-Kumitat tat-Tmexxija jistgħu jaqblu ma' tibdiliet minuri f'dak l-abbozz ta' Deċiżjoni mingħajr deċiżjoni ulterjuri mill-Kunsill.

            Artikolu 2
            Din id-Deċiżjoni hija indirizzata lill-Kummissjoni.

            Magħmul fi Brussell, is-16 ta' Lulju 2018.

                  Għall-Kunsill

                  Il-President

               J. BOGNER-STRAUSS

            (1)  Deċiżjoni tal-Kunsill (UE) 2017/1937 tal-11 ta' Lulju 2017 dwar l-iffirmar, f'isem l-Unjoni Ewropea, u l-applikazzjoni provviżorja tat-Trattat li jistabbilixxi l-Komunità tat-Trasport (ĠU L 278, 27.10.2017, p. 1).

            (*1)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mar-Riżoluzzjoni 1244(1999) tal-Kunsill tas-Sigurtà tan-Nazzjonijiet Uniti u mal-Opinjoni tal-QIĠ dwar id-dikjarazzjoni tal-indipendenza tal-Kosovo.

            ABBOZZ
            DEĊIŻJONI Nru 2018/1 TAL-KUMITAT TAT-TMEXXIJA REĠJONALI TAL-KOMUNITÀ TAT-TRASPORT
            ta'…
            dwar l-adozzjoni tar-Regoli ta' Proċedura tiegħu
            IL-KUMITAT TAT-TMEXXIJA REĠJONALI TAL-KOMUNITÀ TAT-TRASPORT,
            Wara li kkunsidra t-Trattat li jistabbilixxi l-Komunità tat-Trasport, u b'mod partikolari l-Artikolu 24(5) tiegħu,
            ADOTTA DIN ID-DEĊIŻJONI:

               Artikolu Uniku
               Ir-Regoli ta' Proċedura tal-Kumitat tat-Tmexxija Reġjonali tal-Komunità tat-Trasport, mehmużin ma' din id-Deċiżjoni, huma b'dan adottati.

               Magħmul fi ..., fi ... 2018

                     Għall-Kumitat tat-Tmexxija Reġjonali

                     Il-President

            REGOLI TA' PROĊEDURA TAL-KUMITAT TAT-TMEXXIJA REĠJONALI TAL-KOMUNITÀ TAT-TRASPORT
            I.   ĠENERALI

                        1.

                        Dawn ir-Regoli ta' Proċedura jistabbilixxu proċeduri interni għat-tħaddim tal-Kumitat tat-Tmexxija Reġjonali (“il-Kumitat tat-Tmexxija”) bħala istituzzjoni taħt it-Trattat li jistabbilixxi l-Komunità tat-Trasport (“it-Trattat”) bejn l-Unjoni Ewropea u l-Partijiet tal-Ewropa tax-Xlokk (ir-Repubblika tal-Albanija, il-Bożnija-Ħerzegovina, l-Eks-Repubblika Jugoslava tal-Maċedonja, il-Kosovo (*1), il-Montenegro u r-Repubblika tas-Serbja).

                        2.

                        Fil-każ ta' kwalunkwe kontradizzjoni bejn dawn ir-Regoli ta' Proċedura u t-Trattat, id-dispożizzjonijiet tat-Trattat għandhom japplikaw.

                  II.   MEMBRI, OSSERVATURI U PARTEĊIPANTI OĦRA

                        1.

                        Jenħtieġ li, fil-prinċipju, il-membri tal-Kumitat tat-Tmexxija jkunu uffiċjali għolja fil-ministeri rispettivi inkarigati mit-trasport.

                        2.

                        L-att tal-ħatra ta' membru għandu jipprovdi evidenza li l-membru għandu l-mandat biex jesprimi l-pożizzjoni tal-Parti Kontraenti rispettiva f'manjiera vinkolanti fuq dik il-Parti.

                        3.

                        Mingħajr preġudizzju għall-pożizzjoni ta' osservaturi skont it-tieni sentenza tal-Artikolu 24(2) tat-Trattat, il-Presidenza u Viċi Presidenza kif imsemmija fil-paragrafu 2 tat-Taqsima III jistgħu, fejn hu xieraq, jaqblu li jistiednu rappreżentanti ta' Stati oħra, organizzazzjonijiet internazzjonali jew korpi oħrajn, inklużi rappreżentanti tas-soċjetà ċivili biex jattendu, fuq bażi ad hoc, laqgħat speċifiċi tal-Kumitat tat-Tmexxija jew xi parti jew aktar minnhom.

                        4.

                        Fejn il-Presidenza u l-Viċi Presidenza jaqblu li jistiednu rappreżentanti ta' Stati oħra, organizzazzjonijiet internazzjonali jew korpi oħrajn, il-Presidenza għandha tgħarraf lill-Partijiet Kontraenti u lis-Segretarjat Permanenti tal-Komunità tat-Trasport (“is-Segretarjat”) mill-inqas tliet ġimgħat qabel il-laqgħa. Il-Partijiet Kontraenti u s-Segretarjat jistgħu jissottomettu l-fehmiet tagħhom lill-Presidenza fi żmien ħamest ijiem ta' xogħol minn meta jirċievu din l-informazzjoni.

                  III.   IL-PRESIDENZA

                        1.

                        Kull Parti tal-Ewropa tax-Xlokk għandha żżomm il-Presidenza tal-Kumitat tat-Tmexxija għal sena kalendarja waħda u l-Partijiet għandhom isegwu waħda wara l-oħra f'ordni alfabetiku kif previst fis-subparagrafu (b) tal-Artikolu 2(1) tat-Trattat. L-ewwel Parti tal-Ewropa tax-Xlokk li jkollha l-Presidenza għandha tkun ir-Repubblika tal-Albanija.

                        2.

                        Il-Presidenza għandha tippresiedi l-laqgħat tal-Kumitat tat-Tmexxija. Hija għandha tkun assistita minn rappreżentant tal-Unjoni Ewropea li għandu jkollu l-Viċi-Presidenza.

                        3.

                        Jekk il-Presidenza ma tkunx f'pożizzjoni li twettaq id-dmirijiet tagħha għal laqgħa partikolari, dik il-laqgħa għandha tiġi ppreseduta mir-rappreżentant tal-Unjoni Ewropea li jkollu l-Viċi Presidenza.

                  IV.   IT-TĦEJJIJA TAL-LAQGĦAT

                        1.

                        Il-laqgħat tal-Kumitat tat-Tmexxija għandhom isiru fis-sede tas-Segretarjat. Madanakollu, il-Presidenza tista' tiddeċiedi fuq post ieħor għal laqgħa tal-Kumitat tat-Tmexxija wara konsultazzjonijiet mal-Viċi Presidenza u mas-Segretarjat u wara li tqis l-aspetti finanzjarji, amministrattivi u organizzattivi rilevanti. Minbarra f'każijiet debitament ġustifikati, dik id-deċiżjoni għandha ssir mill-inqas xahrejn qabel il-laqgħa rilevanti.

                        2.

                        Il-kontribuzzjonijiet mis-Segretarjat għall-ispejjeż tal-organizzazzjoni tal-laqgħat barra s-sede tas-Segretarjat għandhom ikunu soġġetti għar-regoli baġitarji interni tiegħu.

                        3.

                        Id-dati tal-laqgħat għandhom jinqablu mill-Presidenza, mill-Viċi Presidenza u mis-Segretarjat. Fil-prinċipju, il-qbil dwar id-dati għandu jseħħ mill-inqas xahrejn qabel il-laqgħa rilevanti.

                        4.

                        L-abbozz tal-aġenda tal-laqgħa għandu jinqabel mill-Presidenza u mill-Viċi Presidenza. L-abbozz tal-aġenda u kwalunkwe dokument relatat magħha għandhom jitqassmu lill-membri u lill-osservaturi mill-anqas sitt ġimgħat qabel il-laqgħa rilevanti. Il-membri jistgħu jagħmlu kummenti u jipproponu li jiżdiedu elementi ġodda. Għandu wkoll jitqassam lil Stati oħra, organizzazzjonijiet internazzjonali jew entitajiet oħra li jkunu mistiedna skont il-paragrafu 3 tat-Taqsima II il-materjal li għalihom ikun ta' interess.

                        5.

                        Is-Segretarjat għandu jkun responsabbli mit-tħejjija tal-laqgħat. Huwa għandu jinforma lill-Presidenza u lill-Viċi Presidenza perjodikament u, fuq talba, dwar il-proċess tat-tħejjija u jsegwi t-talbiet u l-gwida tagħhom f'dan ir-rigward.

                  V.   IL-LAQGĦAT TAL-KUMITAT TAT-TMEXXIJA - IR-REGOLI PROĊEDURALI

                        1.

                        Il-laqgħat tal-Kumitat tat-Tmexxija ma għandhomx ikunu pubbliċi sakemm ma jkunx deċiż mod ieħor mill-Kumitat tat-Tmexxija.

                        2.

                        Kwalunkwe membru tal-Kumitat tat-Tmexxija, osservatur jew parteċipant ieħor fil-laqgħa jista' jkun akkumpanjat minn uffiċjali li jassistuh. L-ismijiet u l-funzjonijiet ta' dawk l-uffiċjali għandhom ikunu notifikati bil-quddiem lis-Segretarjat. Bħala prinċipju, dawk l-uffiċjali ma għandhomx ikunu aktar minn tlieta għal kull membru, u mhux iktar minn tnejn għal kwalunkwe osservatur fil-laqgħa. Madankollu, il-Presidenza tista' tavża mod ieħor dwar l-għadd massimu ta' rappreżentanti għal kull delegazzjoni.

                        3.

                        Il-Kumitat tat-Tmexxija għandu jitqies li laħaq il-kworum meħtieġ biss jekk l-erba' Partijiet tal-Ewropa tax-Xlokk u l-Unjoni Ewropea jkunu rappreżentati.

                        4.

                        F'konformità mal-Artikolu 24(3) tat-Trattat, il-Kumitat tat-Tmexxija għandu jaġixxi b'mod unanimu. L-astensjoni minn membru ma għandhiex iżżomm lill-Kumitat tat-Tmexxija milli jieħu azzjoni sakemm ikun hemm kworum kif meħtieġ mill-paragrafu 3 ta' din it-Taqsima.

                        5.

                        L-aġenda tal-laqgħa għandha tiġi approvata fil-bidu tal-laqgħa. F'ċirkustanzi urġenti, jistgħu jiġu inklużi elementi ġodda matul il-laqgħa sakemm ikun hemm qbil bejn il-Presidenza u l-Viċi Presidenza.

                        6.

                        L-osservaturi jistgħu jipparteċipaw fid-diskussjonijiet u jistgħu jagħmlu dikjarazzjonijiet wara li jingħataw permess jew meta jiġu mistiedna jagħmlu dan mill-Presidenza.

                        7.

                        Ir-rappreżentanti ta' Stati oħra, organizzazzjonijiet internazzjonali jew entitajiet oħra li jkunu mistiedna skont il-paragrafu 3 tat-Taqsima II jistgħu jipparteċipaw fid-diskussjonijiet wara li jingħataw permess jew meta jiġu mistiedna jagħmlu dan mill-Presidenza, iżda ma għandhomx jieħdu azzjoni ta' kwalunkwe tip fil-Kumitat tat-Tmexxija.

                        8.

                        Il-Konklużjonijiet ta' kull laqgħa għandhom jitfasslu bl-assistenza tas-Segretarjat.

                        9.

                        Il-Konklużjonijiet għandhom jirreġistraw il-miżuri kollha adottati fil-laqgħa kif ukoll il-pożizzjonijiet tal-membri u kwalunkwe dikjarazzjoni mill-osservaturi fir-rigward tal-azzjonijiet proposti li jittieħdu mill-Kumitat tat-Tmexxija.

                        10.

                        Il-Konklużjonijiet għandhom jiġu ffirmati mill-Presidenza u mqassma lill-membri u lill-osservaturi. Fejn ma jkunx possibbli li jiġi ppreparat l-abbozz tal-Konklużjonjiet sal-aħħar tal-laqgħa rilevanti, il-Presidenza għandha tiżgura li dawn jiġu preparati u mqassma fi żmien sebat ijiem kalendarji wara l-laqgħa. Kwalunkwe membru jista' jitlob korrezzjonijiet fi żmien sebat ijiem kalendarji minn meta jirċievi l-abbozz tal-Konklużjonijiet. Il-Presidenza għandha tagħmel arranġamenti biex il-verżjoni finali titqassam fi żmien sebat ijiem mill-iskadenza għal kummenti.

                        11.

                        Il-Konklużjonijiet tal-laqgħat bl-ebda mod ma jistgħu jillimitaw l-ambitu jew l-effetti tal-atti legali jew tat-Trattat. Ma għandha ssir l-ebda dikjarazzjoni jew konklużjoni li tmur kontra d-dispożizzjonijiet legali vinkolanti. Il-Konklużjonijiet tal-laqgħat ma għandhomx jiffurmaw parti minn atti legali, u lanqas ma għandhom ikollhom xi effett normattiv.

                  VI.   FOROM TA' AZZJONI U L-PROĊEDURA LI TRID TIĠI SEGWITA MILL-KUMITAT TAT-TMEXXIJA
            Ġenerali

                        1.

                        Il-Kumitat tat-Tmexxija jaġixxi billi jadotta rakkomandazzjonijet u deċiżjonijiet (flimkien imsejħa “Miżuri”), skont kull każ.
                        L-adozzjoni ta' regoli maħsuba biex jiżguraw il-funzjonament tal-Kumitat tat-Tmexxija għandhom jiġu kkunsidrati bħala l-adozzjoni ta' deċiżjoni.

                        2.

                        Hekk kif Miżura tiġi adottata jew emendata, hija għandha tiġi ffirmata minnufih mill-Presidenza u konsegwentement iċċirkolata mis-Segretarjat lill-Partijiet Kontraenti kollha.

                        3.

                        Il-Miżuri għandhom jidħlu fis-seħħ fil-jum tal-adozzjoni tagħhom, sakemm ma jipprevedux mod ieħor.

                        4.

                        Sakemm ma jkunx speċifikat mod ieħor f'dawn ir-Regoli ta' Proċedura, l-adozzjoni jew l-emendar tal-Miżuri għandha ssegwi l-istess proċedura.

                        5.

                        Kwalunkwe talba għall-adozzjoni jew l-emendar ta' Miżura minn membru jew mis-Segretarjat għandha ssir bil-miktub mill-inqas 30 jum kalendarju qabel il-laqgħa tal-Kumitat tat-Tmexxija li fiha hija għandha tiġi diskussa.

                        6.

                        It-talba għandha tintbagħat lill-Presidenza b'kopja lill-membri kollha u lis-Segretarjat. Din għandha tkun akkumpanjata b'noti ta' spjegazzjoni rilevanti.

                        7.

                        F'każijiet debitament ġustifikati, jistgħu jiġu adottati jew emendati Miżuri mingħajr l-obbligu ta' konformità mal-forom u l-proċeduri stabbiliti fil-paragrafi minn 4 sa 6 ta' din it-Taqsima.

                  L-adozzjoni ta' Miżuri permezz tal-korrispondenza

                        8.

                        Il-Kumitat tat-Tmexxija jista' jadotta jew jemenda Miżuri permezz tal-korrispondenza, fl-intervalli bejn il-laqgħat tiegħu. Fuq talba minn membru jew mis-Segretarjat għal Miżura li għandha tittieħed permezz tal-korrispondenza, jew fuq l-inizjattiva tagħha stess, il-Presidenza għandha tiddeċiedi jekk is-suġġett jiġġustifikax li għandha tiġi segwita proċedura permezz tal-korrispondenza, f'konsultazzjoni u bi qbil mal-Viċi Presidenza.

                        9.

                        Fejn il-Presidenza tkun iddeċidiet li għandha tiġi segwita proċedura permezz tal-korrispondenza, hija għandha tagħti istruzzjoni lis-Segretarjat biex jibgħat it-talba lill-membri flimkien ma' tali informazzjoni kif il-Presidenza tqis li jkun meħtieġ, f'konsultazzjoni u bi qbil mal-Viċi-Presidenza. F'konsultazzjoni u bi qbil mal-Viċi-Presidenza, il-Presidenza għandha tispeċifika wkoll jekk u, jekk ikun il-każ, taħt liema kundizzjonijiet, jistgħu jsiru emendi mill-membri fit-talba.

                        10.

                        F'konsultazzjoni u bi qbil mal-Viċi-Presidenza, il-Presidenza għandha tiddetermina sa liema data u siegħa għandhom jaslu tweġibiet, li fl-ebda każ ma għandhom ikunu aktar kmieni minn 10 ijiem kalendarji mid-data tat-trażmissjoni tal-informazzjoni msemmija fil-punt 9 ta' din it-Taqsima. F'ċirkostanzi eċċezzjonali, fuq talba jew fid-diskrezzjoni tagħha stess, il-Presidenza tista', f'konsultazzjoni u bi qbil mal-Viċi Presidenza, testendi l-limitu ta' żmien għar-riċezzjoni tat-tweġibiet. Kwalunkwe membru li ma jkunx irrisponda, fil-limitu taż-żmien speċifikat, bil-miktub, inkluż bl-email, għandu jitqies li astjena.

                        11.

                        Il-Kumitat tat-Tmexxija għandu jaġixxi b'unanimità. L-unanimità għandha titqies li nkisbet fejn mill-inqas erba' Partijiet tal-Ewropa tax-Xlokk u l-Unjoni Ewropea jkunu wieġbu favur il-Miżura kkonċernata u fejn ebda Parti ma tkun opponietha.

                  VII.   ŻVELAR TA' INFORMAZZJONI

                        1.

                        Sakemm ma jiġix deċiż mod ieħor, id-dokumenti ffinalizzati tal-laqgħat (aġenda, Konklużjonijiet, eċċ.) għandhom jiġu ppubblikati fuq is-sit web tas-Segretarjat.

                        2.

                        Id-dritt ta' aċċess għad-dokumenti miżmuma mill-Kumitat tat-Tmexxija għandu jiġi stabbilit skont l-Artikolu 38(2) u (3) tat-Trattat.

                  VIII.   DISPOŻIZZJONIJIET FINALI

                        1.

                        L-osservaturi u rappreżentanti ta' Stati oħra, organizzazzjonijiet internazzjonali jew entitajiet oħra li jkunu mistiedna skont il-paragrafu 3 tat-Taqsima II għandhom isegwu kull rekwiżit ta' kunfidenzjalità li japplika għall-membri tal-Kumitat tat-Tmexxija. Tali rekwiżiti għandhom jiġu riflessi fil-Konklużjonijiet tal-laqgħa rilevanti.

                        2.

                        Qabel ma jattendu d-diskussjonijiet rilevanti, ir-rappreżentanti ta' Stati oħra, organizzazzjonijiet internazzjonali jew entitajiet oħra li jkunu mistiedna skont il-paragrafu 3 tat-Taqsima II għandhom jintalbu jiffirmaw dikjarazzjoni ta' kunfidenzjalità. Tali dikjarazzjoni ta' kunfidenzjalità għandha tinkludi impenn li jiġu rispettati r-regoli dwar il-kunfidenzjalità msemmija fil-paragrafu 1 ta' din it-Taqsima. Huma għandhom jiġu esklużi minn dawk id-diskussjonijiet jekk jirrifjutaw li jiffirmaw tali dikjarazzjoni.

                        3.

                        L-atti kollha tal-Kumitat tat-Tmexxija għandhom jiġu ffirmati mill-Presidenza.

                        4.

                        Kwalunkwe emenda f'dawn ir-Regoli ta' Proċedura għandha tiġi adottata b'deċiżjoni tal-Kumitat tat-Tmexxija.

                        5.

                        Jekk l-applikazzjoni ta' dawn ir-Regoli ta' Proċedura għal xi sitwazzjoni speċifika tagħti lok għal xi diffikultà ta' interpretazzjoni, il-Presidenza għandha tipprovdi parir biex tirriżolvi s-sitwazzjoni, f'konsultazzjoni u bi qbil mal-Viċi Presidenza.

                        6.

                        Wara sena mid-dħul fis-seħħ ta' dawn ir-Regoli tal-Proċedura, abbażi tal-esperjenza prattika tal-applikazzjoni tagħhom, is-Segretarjat jista' jipproponi emendi f'dawn ir-Regoli ta' Proċedura li huwa jqis utli jew meħtieġa. Fejn xi membru tal-Kumitat tat-Tmexxija jkun jixtieq jipproponi tali emenda, huwa għandu l-ewwel jikkonsulta lis-Segretarjat.

                  Dawn ir-Regoli ta' Proċedura għandhom jidħlu fis-seħħ fil-jum tal-adozzjoni tagħhom mill-Kumitat tat-Tmexxija.

               (*1)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mar-Riżoluzzjoni 1244(1999) tal-Kunsill tas-Sigurtà tan-Nazzjonijiet Uniti u mal-Opinjoni tal-QIĠ dwar id-dikjarazzjoni tal-indipendenza tal-Kosovo.


Id-Deċiżjoni tal-Kummissjoni ta' 14/02/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9224 - Brookfield Asset Management Inc. / Johnson Controls International plc (Power Solutions business)) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 04/02/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9235 - Ontario Teachers’ Pension Plan Board / Madison Dearborn Partners, LLC / Fleet Complete) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 14/02/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9246 - Daikin Europe N.V. / Cool International Holding GmbH) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)